  Майя Бывальцева Удмуртия «Наставничество» ӵектосэз быдэсъян понна эскерон улосвыл луыны быгатоз. Со эрказмем быдэ вуымтэосын но секыт улон югдуре шедем пиналъёсын ужанэн герӟаськемын луоз. Элькун тӧролэсь ужзэ огдырлы быдэсъясь Александр Бречалов со сярысь вераз 27-тӥ оштолэзе кар ӵектосъёсъя «Лифт» штабын. Улосвыл кивалтӥсь со луонлык сярысь 1–2 инвожое Санкт-Петербургын ортчоно форумын Стратеги кичӧлтонъёсъя агентствоен вераськыны малпа. Солэн кылъёсызъя, Удмуртия со кичӧлтонэз улонэ пыӵатонлы тупа, угось министерствоослэн, кужымо ёзэсъёслэн но мер огазеяськонъёслэн со выллем ужан опытсы вань. «Милям ужпуммы улосвылысь вань опытэз огазеян но ӵектосэз федерал ёзэ поттон. Со сяна, сое быдэстонэ Удмурт Элькунын улӥсьёсты но кыскыны кулэ: тужгес мыло-кыдооссэ, пӧртэм мугъёсъя секыт улон югдуре шедем пиналъёс понна сюлмаськисьёсты. Ӵошен быдэ вуымтэослы юрттыны но соослы мер улонэ пыриськыны, кунмылэн умой кунмуртъёсыз луыны юрттыны», — вераз Бречалов. Ӵектослэн юрттӥсез луоз «Культура детства» фонд. Отысь ӧнерчиос элькунэ 11–12 куартолэзе вуозы. Соос та уже пыриськисьёсты дышетозы, коммерци луисьтэм огазеяськонъёсты быръёзы. 12-тӥ куартолэзьысен 1-тӥ инвожоозь быдэ вуымтэосын вераськонъёс но наставникъёсты дышетон ортчоз. 3-тӥ инвожое ӵектосэз быдэсъян борды басьтӥськыны чаклало. Солэн координаторез луоз Удмуртиысь нылпилэн эрикрадъёсызъя ужоскетчи Ольга Авдеева. Нырысь-валысь йылпумъянъёсты 1-тӥ куарусёнлы возьмало. Чакланъёсъя, со дырозь ӧжытсэ 100 пиналъёс асьсэлы наставникъёсты шедьтозы. Улосвыл тӧролэсь ужзэ огдырлы быдэсъясь ачиз но ӵектосэ пыриськыны малпа. Александр Бречалов Киров улосвылысь Орлов карысь ворсам амалэн ужась нимысьтыз училищеысь пинал йыртэмасьёслы юрттэ-чакла, али дышетсконниын 104 быдэ вуымтэос уло. Тегъёс: Мерлык Ижкар Удмуртия пиналъёс АлександрБречалов  